Helle Thorning-Schmidt (S), 2011-12-15:
Jeg er rigtig glad for at stå her i Folketinget i dag og redegøre for regeringens prioriteter for det kommende danske formandskab.
Her i Danmark har vi en tradition for en tæt inddragelse af Folketinget i alle europapolitiske spørgsmål.
Der er ingen tvivl om, at det er sundt og bidrager til debat og dialog om Europa.
Det har også dannet grundlaget for en bred politisk opbakning til den Europapolitik, som skiftende regeringer har ført i Danmark.
Også under formandskabet vil vi fastholde det brede samarbejde.
Der er ingen tvivl: Formandskabet er en national opgave, og den skal vi stå sammen om.
Regeringen ønsker et aktivt Danmark og et stærkt Europa.
Det europæiske samarbejde er af afgørende betydning for Danmark: Det er afgørende for vores vækst og beskæftigelse, for vores sikkerhed og for vores indflydelse i verden.
Europæiske udfordringer kræver europæiske løsninger.
Det er den grundopfattelse, der har bragt EU fremad, og det er den samme grundopfattelse, som vi nu vil gøre til vores for at bringe EU videre.
Som sagt: Den 1. januar 2012 overtager Danmark EU-formandskabet.
Det er der kun lidt over 2 uger til, men ingen skal være i tvivl om, at vi er klar.
Regeringens ministre har de seneste uger og måneder haft travlt med at skabe tæt kontakt til Europa-Parlamentet, europæiske kollegaer og Europa-Kommissionen.
Som flere ved, har jeg også selv rejst Europa tyndt for at mødes med mine kollegaer og lytte til deres ideer om, hvordan vi får Europa videre og ud af krisen.
Der er ingen tvivl om, at Europa befinder sig i en krise.
Forbundskansler Merkel har talt om en eksistentiel trussel, og kommissionsformand Barroso har betegnet krisen som den måske største udfordring i EU's historie.
Jeg er enig.
Og det er også derfor, at eurolandene for en uge siden i Det Europæiske Råd blev enige om en finanspolitisk aftale, som skal sikre større disciplin og et stærkere sikkerhedsnet under euroen.
Det videre arbejde med at følge op på den her aftale vil foregå mellemstatsligt, og dermed vil det ikke foregå med formandskabet for bordenden.
Men det siger også sig selv, at vi som formandskabsland vil være parat til at bistå, hvis vi bliver bedt om at gøre det.
Under alle omstændigheder er den styrkede disciplin i tråd med det danske formandskabs prioriteter, og det er dem, regeringen fremlægger i dag.
Vores formandskab vil, uanset om vi vil det eller ej, komme til at stå i krisens tegn.
Men det er også under kriser, at man er i stand til at træffe vigtige beslutninger.
De løsninger, vi finder i dag og i de kommende måneder, vil påvirke Europa mange år frem i tiden.
Danmark kan bidrage – og Danmark skal bidrage – til at løfte Europa ud af den krisestemning, vi befinder os i nu.
Det skal vi gøre ved at vise, at EU er i stand til at levere konkrete resultater, konkrete resultater til gavn for EU's borgere og EU's virksomheder.
De konkrete resultater kan vi vise, og vi kan vise det ved det helt almindelige lovgivningsarbejde, hvor alle 27 medlemslande deltager.
Vi skal vise, at det stadig fungerer.
Det er og bliver de konkrete resultater til gavn for europæerne, der i sidste ende holder sammen på det europæiske samarbejde.
I arbejdet med at få Danmark ud af krisen og videre vil det danske formandskab have fire overordnede prioriteter: Vi skal sikre et ansvarligt Europa, et dynamisk Europa, et grønt Europa og et sikkert Europa.
Kort sagt skal vi få styr på økonomien i EU, og vi skal have væksten og jobbene tilbage.
Vi skal sikre, at europæiske virksomheder får de bedste muligheder og incitamenter til en grøn vækst.
Samtidig skal vi bidrage til at skabe sikkerhed og tryghed for de europæiske borgere.
Jeg vil nu med stor fornøjelse overlade ordet til europaministeren, som vil gå i dybden med de nævnte prioriteter.